QH น่าเก็บ! โบรกฯ เล็งอัพประมาณการกำไรปีนี้เพิ่ม พร้อมเชียร์ “ซื้อ” ชูยีลด์สูง 6%
QH น่าเก็บ! โบรกฯ เล็งอัพประมาณการกำไรเพิ่ม พร้อมเชียร์ “ซื้อ” ชูยีลด์สูง 6%
26 มิ.ย. 2561

“ข่าวหุ้นธุรกิจออนไลน์” ได้สำรวจข้อมูลและบทวิเคราะห์หุ้น บริษัท ควอลิตี้เฮ้าส์ จำกัด (มหาชน) หรือ QH เพิ่มเติม หลังนักวิเคราะห์เตรียมปรับเพิ่มประมาณการกำไรของ QH ในปีนี้ โดย นักวิเคราะห์มองว่า แนวโน้มยอดขายและยอดโอนในไตรมาส 2/61 คาดว่าจะเพิ่มขึ้นจากไตรมาสแรก จากการที่มีโครงการเปิดใหม่ 5 โครงการ ส่วนแนวโน้มอัตรากำไรขั้นต้นคาดว่าจะอยู่ในระดับ 35% ต่อเนื่องในไตรมาส 2/61 จากแผนการเน้นเพิ่มกำไร และปรับลดค่าใช้จ่ายการขายและบริหาร (SG&amp;A) อย่างมีประสิทธิภาพ
โดย นักวิเคราะห์ บล.ทิสโก้ ระบุในบทวิเคราะห์ว่า เชื่อว่าหุ้นปันผลดีมีกำไรมั่นคงอย่าง QH จะ Outperform กว่าตลาด และคาดกำไรปี 61 เติบโต 6% และปี 62 เติบโต 10% จากการรับรู้โครงการคอนโดในมือช่วงครึ่งปีหลังและการเปิดโครงการแนวราบใหม่ๆ
ขณะที่การประเมินมูลค่าหุ้นถูก PER เพียง 9.3x ปีนี้ และ 8.5x ปีหน้า ปันผลราว 6% ต่อปี และมีมูลค่าแฝงจากการเงินลงทุนในบริษัทต่างๆ ซึ่งสูงกว่าราคาหุ้นปัจจุบันถึง 40% และเป็นหุ้นเข้าข่าย Window Dressing ด้วย จึงให้ราคเป้าหมาย QH ที่ 4.50 บาทต่อหุ้น
ส่วน นักวิเคราะห์ บล.ไทยพาณิชย์ ระบุในบทวิเคราะห์ แนะนำ “ซื้อ” หุ้น QH พร้อมราคาให้ราคาเป้าหมาย 4.20 บาทต่อหุ้น โดยคาดว่าแนวโน้มรายได้ของ QH ในไตรมาส 2/61 จะมากกว่าไตรมาส 1/61 ที่มีรายได้อยู่ที่ 3.8 พันล้านบาท เนื่องจากในช่วงไตรมาส 2/61 มีโครงการแนวราบที่สร้างเสร็จก่อนขายที่เปิดใหม่ที่มีมูลค่ารวมเพิ่มขึ้นอย่างก้าวกระโดดจากไตรมาส 1/61 ที่ 4.6 พันล้านบาท โดยในไตรมาสแรกมีโครงการเปิดใหม่มูลค่าเพียง 2 พันล้านบาท
อีกทั้ง ยังได้ปรับประมาณการกำไรปีนี้ของ QH เพิ่มขึ้นจาก 3.9 พันล้านบาท เป็น 4.1 พันล้านบาท หลังจากที่ไตรมาส 1/61 มีอัตรากำไรขั้นต้นสูงสุดเป็นประวัติการณ์ที่ 34.3% หลัง QH หันมาเพิ่มการทำกำไรให้มากกว่ารายได้ อีกทั้งยังได้ปัจจัยหนุนจากความต้องการซื้อที่อยู่อาศัยแนวราบเพิ่มขึ้น ซึ่งเป็นผลบวกต่อ QH ที่หันมาเน้นการพัฒนาโครงการแนวราบเป็นหลัก
ขณะเดียวกัน นักวิเคราะห์ บล.กรุงศรี ระบุในบทวิเคราะห์ แนะนำ “ซื้อ” หุ้น QH ให้ราคาป้าหมายที่ 4.20 บาทต่อหุ้น โดยแนวโน้มกำไรของ QH ในปี 2561 คาดว่าจะทำได้มากกว่าประมาณการเดิมที่ 3.5 พันล้านบาท ทำให้ปรับประมาณการกำไรเพิ่มขึ้นเป็น 4 พันล้านบาท หลังจากที่ไตรมาส 1/61 มียอดโอนที่สูงมาก
รวมทั้งมีอัตรากำไรขั้นต้นที่สูงขึ้นเป็นสถิติสูงสุดใหม่ราว 34% จากการที่หันมาเน้นการเพิ่มกำไร และการขายโครงการแนวราบที่สามารถสร้างรายได้กลับมาได้อย่างรวดเร็ว อีกทั้งคาดว่าแนวโน้มกำไรที่สูงขึ้นอีกในช่วงครึ่งปีหลังจากการโอนโครงการคอนโดมิเนียม คิว สุขุมวิท ซึ่งเป็นโครงการที่ให้มาร์จิ้นดี หนุนกำไรในปีนี้
อย่างไรก็ตามยอดขายในไตรมาส 2/61 คาดว่าจะลดลงเมื่อเทียบกับช่วงเดียวกันของปีก่อน แต่สูงกว่าไตรมาส 1/61 เพราะหากเทียบกับงวดปีก่อนจะเห็นว่าในช่วง 2 เดือนแรกของไตรมาส 2/61 (เม.ย.-พ.ค.) แทบไม่มีการเปิดโครงการใหม่ แต่จะไปกระจุกตัวในช่วงเดือนมิ.ย. ซึ่งจะทำให้ยอดขายเดือนมิ.ย.สูงขึ้น และบางส่วนจะไปสนับสนุนยอดขายในช่วงครึ่งปีหลัง ซึ่งมองว่าครึ่งปีหลังของปีนี้ยอดขายจะสูงกว่าครึ่งปีแรกด้วย โดยที่ QH มีแผนการเปิดอีก 8 โครงการใหม่ มูลค่าโครงการรวม 6.4 พันล้านบาทในช่วงครึ่งหลังของปีนี้
ขณะที่ ราคาหุ้น QH ปิดตลาดวานนี้ (25 มิ.ย.) อยู่ที่ 3.18 บาท ลบ 0.04 บาท หรือ 1.24% ด้วยมูลค่าซื้อขาย 204.73 ล้านบาท ทั้งนี้ยังคงมีอัพไซด์จากราคาเป้าหมายที่ 4.50 บาท อยู่ 41.51%
นอกจากนี้ จากการสำรวจค่าสถิติสำคัญของ QH พบว่า ข้อมูลล่าสุด ณ วันที่ 22 มิ.ย.2561 อัตราเงินปันผลตอบแทน (Dividend Yield) อยู่ที่ 6.21%